《何耕道还邛南赠诗为别》
宋代·郭印

古人不复见，俗学尚穿凿。
时花亦可观，潢潦终易涸。
暮年识吾子，志与流辈各。
入道穷根源，高情转寥廓。
诗章富波澜，议论生锋锷。
胡为困穷途，计拙客古雒。
出门春草芳，西风渐摇落。
我时喜过从，妙语资发药。
人情变炎凉，白首忽难托。
怅望鹤鸣云，羁怀每作恶。
告别何依依，交游义不薄。
行矣觐亲闱，菽水端可乐。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。